شمالي وزیرستان کې د کاروائي فیصله نه ده شوې
شمالي وزیرستان کې د عملیاتو موضوع د امریکې او پاکستان په تعلقاتو کې انتهائي اهمیت او حساسیت لري. امریکائي چارواکې وائي شمالي وزیرستان کې د القاعدې سره روابط لرونکې د وسله والو تنظیم حقاني ډله مرکز لري
د پاکستان د پوځ یو لوړ رتبه چارواکې وئیلې شمالي وزیرستان کې د وسله والو خلاف د کاروائي فیصله لا نه ده شوې خو که چرې حکومت فیصله ووکړه نو عسکر هلته د اپریشن د پاره تیار دي. د زیارت په ماښام د روژه ماتي او د ماښام د ډوډۍ په غونډه کې خبرنگارانو سره د خبرو اترو په وخت د پیښور کور کمانډر لیفټیننټ جنرل خالد رباني وویل شمالي وزیرستان کې وسله والو خلاف د اپریشن فیصله به حکومت کوي په مناسب وخت کوي خو عسکر ددې دپاره تیار دي. جنرل رباني وویل تر څو چې شمالي وزیرستان کې د کاروائي تعلق دی، زما په خیال هلته به مونږ په مناسب وخت اپریشن کوو. مونږ هر ځائې اپریشنونه کړې دي او دا وړمبی ځل نه دی. شمالي وزیرستان کې د اپریشن په موضوع جنرل رباني خبرې په داسې مهال کړې دي چې څو ورځې وړاندې د امریکې ددفاع وزیر لیان پنیټه وئیلې پاکستان په دغه سیمه کې د کاروائي دپاره تیارۍ نیولې دي. څو ورځ وړاندې د امریکې خبرې ادارې ایسو سې ایټډ پریس سره مرکه کې لیان پنیټه وویل شمالي وزیرستان کې د ممکنه اپریشن په حقله اشاره د پاکستان پوځ مشر جنرل اشفاق پرویزکیاني په افغانستان کې د نیټو او امریکائي ځواکونو مشر جنرل جان ایلن سره په لیده کاته کې کړې ده. ای پې سره مرکه کې لییان پنیټه وویل جنرل کیاني دا څرگندونه کړې ده چې دوې شمالي وزیرستان کې د اپریشن د پاره تیارۍ نیولې دي او منصوبه سازي يي کړې ده او مونږ امید لرو چې دوې به دا گام واخلي. زه دا نشم وئیلې چې کله خو داسې معلومیږي چې دوي تیارۍ نیولې دي او ز ر به دغه گام واخلي. شمالي وزیرستان کې د عملیاتو موضوع د امریکې او پاکستان په تعلقاتو کې انتهائي اهمیت او حساسیت لري. امریکائي چارواکې وائي شمالي وزیرستان کې د القاعدې سره روابط لرونکې د وسله والو تنظیم حقاني ډله مرکز لري او د هلته نه په افغان او نړي والو ځواکونو په افغانستان کې د حملو منصوبه سازي کوي. واشنگټن د ډیر وخت راهسې د اسلام آباد نه غوښتنه کوی چې شمالی وزیرستان کې دې د حقاني ډلې خلاف عملیات ترسره کړې خو پاکستان تر اوسه د امریکې دغه غوښتنه نه ده منلي. امریکائي چارواکې وائي د پاکستان د استخباراتي اداره ائي ایس آئي د حقاني ډلې سره زاړه تعلقات لری خو پاکستان دا خبره ردوي. تجزیه کاروائي پاکستان کال ٢٠١۴ م کې افغانستان نه د خارجی ځواکونو د بیرته تگ ورستو په دغه هیواد کې د خپلو مفاداتو د تحفظ په خاطر شمالي وزیرستان کې حقاني ډلې خلاف د اپریشن نه ډډه کوي. امریکې د حقاني ډلو یو شمیر مشرانو خلاف پابندۍ لگولې دي او د خالی په ورځ صدر براک اوباما هاغه قانون لاس لیک کړی دی چې ترمخه به يي خارجه وزیره هیلري کلنټن کانگرس ته رپورټ وړاندې کوي چې آیا حقانی ډله یو ترهگر تنظیم ووگرځولی شي او کنه؟ امریکا شمالی وزیرستان کې د وسله والو په نښه کولو کار د ډرون یا د بې پائلټه هوائی جهازونو نه اخلي. امریکائی چارواکې وائي د وسله والو یو شیمر اهم غړی د ډرون حملو د لارې لمنځه وړلی شوې دي. خپله وسله والو ډلو هم د انټرنیټ په ویب پاڼو باندې په ډرون حملو کې د خپلو ځاني تلافاتو تصدیق کړی دی. پیښور کې د خبریالانو سره خپلو خبرو کې جنرل رباني چې په قبائیلي سیمو کې دمیشته ؤ ځواکونو مشر دی او هلته د کاروایانو ذمه واري په غاړه لری، وویل د پښتونو په سیمو کې د حالاتو په وجه ټول پاکستانیان باید په قبائیلي او نورو سیمو کې د پښتونو ملاتړ ووکړي. هغه وویل هغه د ټولو پاکستانیانو نه غوښتنه کوي چې د پښتنو او د قبائیلي سیمو اولس سره ودریږي او د هر ترهگر نه چې د هر ځائي دی، ځانونه جدا کړي.